text: Esbjerg-fisker hårdt ramt af forbud
  14 august 2010 kl. 12.11
  Den 76-årige esbjerg-fisker Kristian Christiansen bliver hårdt ramt på pengepungen efter forbuddet mod muslingefiskeri i Vadehavet.
  Fødevarestyrelsen fraråder private at samle og spise muslinger samt østers fra Vadehavet. Der er fundet for høje koncentrationer af skaldyrsgift. 
  Forbuddet gælder også fiskeri af muslinger og østers og er gældende de næste to uger.
  Det er skidt nyt for landets eneste fisker af hjertemuslinger, Kristian Christiansen. Det er højsæson lige nu og det er her han skal tjene sine penge. Han forstår godt forbuddet, men han ærger sig.
  - Det kan koste mig op til 100.000 kroner om dagen og det kan ikke gå i længden. Jeg risikerer at måtte lukke butikken, siger Kristian Christiansen.
  